Treponema

Treponema generoa bakterio Gram negatiboz osatuta dago, Spirochaetaceae familia barnean sailkatuta izanik. Familia honetako genero guztiak espiroketak dira, hots, bakterio helikoidalak, finak eta luzeak, diametro txikikoak. Espiroketa guztiak mugikorrak dira, baina haien mugimendua berezia da, flageloak ez baitaude bakterioaren kanpoaldean, zelula horma eta kanpo mintzaren artean baizik. Horrek sugearen antzeko mugimendu bihurrikatzailea eragiten du, gainontzeko bakterioek ez dutena.

Treponema generoko bakterioak, espiroketa guztiak bezala, ondo ikusten dira "in vivo" eremu iluneko mikroskopioaren bitartez. Ostalari baten barruan bizi dira (gizakia ala animaliak), komentsal ala bizkarroi moduan. Espezie patogenoen artean Treponema pallidum -sifiliaren eragilea- eta Treponema carateum dira aipagarrienak. Ez-kaltegarrien artean, berriz, ahoan bizi diren komentsalak: Treponema denticola eta Treponema oralis.

Treponema guztiak anaerobioak dira edo, asko jota, mikroaerofiloak.

Treponema gehienek eskakizun nutritibo zorrotzak dituzte, laborategian hazteko hazkuntza-inguru aberatsak eskatuz. Espezie patogeno batzuk (Treponema pallidum, kasu) ezin dira laborategian kultibatu.

 Espezieak 

 Treponema pallidum
 Treponema pallidum pallidum
 Treponema pallidum pertenue
 Treponema pallidum endemicum
 Treponema carateum
 Treponema paraluiscuniculi
 Treponema denticola
 Treponema vincentii
 Treponema scoliodontum
 Treponema refringens
 Treponema minutum
 Treponema phagedenis
 Treponema succinifaciens
 Treponema bryantii

Kategoria:Spirochaetaceae